Bulls kies grofgeskut vir Lyon, ScarletsJohan Goosen en Embrose Papier. Foto: GB Jordaan. Die Bulls het gister op hul nuutste Europese avontuur vertrek: Vrydag wag Lyon in ŉ Kampioenebeker-wedstryd in Frankryk, terwyl hulle ŉ week later weer hul Verenigde Rugbykampioenskap-mondering vir die Scarlets in Llanelli moet nadertrek. Die Pretorianers beklee amptelik die sesde plek op die Kampioenebeker-punteleer (Groep A) en hulle is derde op die VRK-puntelys. Hoewel die Bulls onlangs ŉ paar wedstryde – onder meer teen die Stormers en die Sharks – verloor het, het Ruan Nortjé se span verlede naweek gewys dat hulle ongetwyfeld saam met die groot honde kan blaf toe hulle vir Exeter Chiefs met 39 – 28 op Loftus Versfeld geklop het. Ervare spelers soos Bismarck du Plessis, Marco van Staden, Johan Goosen, Morné Steyn, Cornal Hendricks en Nizaam Carr toer saam met die span, terwyl Wandisile Simelane, Kurt-Lee Arendse en Canan Moodie vir die nodige spoed in die agterlyn sal sorg. Die assistent-afrigters sal weer eens aan die stuur van die span wees ná Jake White se onlangse noodoperasie. Die Bulls se direkteur van rugby is vandeesweek uit die hospitaal ontslaan en hy behoort weer op 8 Februarie die afrigterleisels vas te vat. Bepalings: Vrydag om 22:00: Bulls teen Lyon (Kampioenebeker) 27 Januarie om 21:35: Bulls teen Scarlets (Verenigde Rugbykampioenskap) Bulls-toergroep: Simphiwe Matanzima, Bismarck du Plessis, Francois Klopper, Ruan Vermaak, Janko Swanepoel, Marco van Staden, Cyle Brink, Embrose Papier, Johan Goosen, David Kriel, Gerhard Steenekamp, Johan Grobbelaar, Mornay Smith, Reinhardt Ludwig, Wandisile Simelane, Ruan Nortjé, Dylan Smith, Nizaam Carr, Elrigh Louw, Zak Burger, Chris Smith, Stravino Jacobs, Jan Hendrik Wessels, Kurt-Lee Arendse, Harold Vorster, Lionel Mapoe, Canan Moodie, Bernard van der Linde, Morné Steyn en Cornal Hendricks.